Cesarhanmun/geonobi-data huggingface dataset:
地名: 扶餘 (忠清道, 縣（監）)
年: 1454.0

○議政府據禮曹呈啓: "黃海道
              鳳山郡
              金德連、忠淸道
              扶餘縣
              徐恭ㆍ禮山縣
              李開祐、慶尙道
              慶州
              許調元ㆍ彦陽縣
              朴孝元ㆍ金海府
              宋允和等, 其親得惡疾, 竝斷指和藥以進, 疾皆愈; 黃州
              金富英, 父母俱歿, 廬墓三年。 喪畢後, 每日晨昏, 上塚如生時, 定省不廢, 朝夕之奠, 節物必薦; 忠淸道
              扶餘縣
              趙汝鳩, 父死旣葬, 廬於塚側, 不食菜果, 旣終三年。 又留一年, 其母得疫疾甚劇, 進野人乾先嘗之, 及母死, 奴婢繼死者十餘人, 汝鳩獨不病; 田漢老, 年八歲, 嘗受業於師, 師與梨, 漢老不食, 師問其故, 對以母病, 歸獻其母然後受業。 至十四歲, 其父死, 哭泣不轍, 居于墳側, 母及親族哀其年少强止之, 不聽, 終三年。 又丁母憂, 亦如之; 韓山郡
              朴地, 爲親老不求仕, 盡心孝養。 其母病, 不脫衣, 嘗痢甛苦, 祈以身代, 母病遂愈。 父又得病, 欲嘗魚, 哀泣懇求, 忽驟雨, 得白魚以獻。 父又得病, 穀道不通, 口含油吹入大腸以療之; 全羅道
              昌平縣
              安正命, 父死, 啜粥飮水, 哀毁過制, 廬墓三年。 母得病, 嘗糞甛苦, 及死, 又廬墓三年; 龍安縣
              李桂攀, 年一歲, 母歿。 至八載, 始讀《孝經》, 呼母哀泣, 三年不食肉。 後, 父病, 嘗糞甛苦, 及其歿也, 親自負土營墳, 廬於其側, 以終三年; 慶尙道
              醴泉郡
              魯存禮, 父病, 嘗糞甛苦, 及歿, 親自負土營墳, 侍居三年。 又庶妹貧窶, 其所負債, 以己財償之, 又割土田與之; 軍威縣
              朴忠順, 少時母歿, 事父盡孝, 及死, 廬於墓側, 哀毁終制。 又痛不及喪母, 遷其母合葬, 負土成墳, 又終三年; 陜川郡
              韓仲老, 父死, 因母强禁不得廬墓。 後, 母死, 負土成墳, 親自炊爨, 以奉朝夕之奠, 旣終三年, 又守父側三年如初喪, 六年之間, 一不到家; 山陰縣
              崔渭, 事父母盡孝, 母欲食雉肉, 求之未獲, 家狗銜雉而來。 父死, 因母宿疾不得廬墓, 及母死, 哀毁守墳三年。 遷父合葬, 更留三年, 竝孝行卓異, 請隨才敍用。
地名: 扶餘 (忠清道, 縣（監）)
年: 1491.0

○御經筵。 講訖, 持平洪係元啓諸司提調久任未便事。 上曰: "大臣皆曰: ‘定箇月, 非待宰相之體。’ 故仍舊耳。" 獻納鄭鐸啓曰: "久爲提調, 視其司奴隷, 如己奴僕者有之矣。" 領事洪應啓曰: "提調定箇月不可, 一人兼數事亦不可。" 上曰: "然。" 係元、鄭鐸又啓: "李昌臣不宜陞授敦寧正。" 不聽。 鄭鐸又啓曰: "忠淸道
              福川寺所供扶餘倉鹽四十碩, 每年春秋, 令民輸轉, 民甚苦之。 先王朝, 以僧信眉在此寺有是事, 今信眉已死, 而其弊猶存, 請革之。" 上曰: "寺社可革之事, 豈但此乎? 以祖宗朝所設, 不忍頓革耳。" 鐸曰: "祖宗朝法度, 猶可損益, 況此事乎? 若不可革, 當使僧徒輸轉。" 不聽。 鐸又啓曰: "臣嘗爲全羅道都事, 觀本道風俗, 尙淫祀, 祈禱于錦城山者, 非徒旁近居民, 雖遠處人亦贏糧往來, 士族婦女, 亦率處女, 經宿乃還, 以此或夫婦相失, 醜聲騰聞, 風俗之毁, 莫甚於此, 守令欲禁而不能者, 以其祠稅米, 歲納歸厚署故也。 請革之以正風俗。" 上問左右。 應對曰: "此弊, 臣亦聞之。 但其來已久, 不可一切禁之。 當初必以群聚淫祀者衆, 故征以抑之。 根本旣不可除去, 則稅米亦不當廢也。" 上曰: "然, 征稅之法, 雖不當猝革, 淫祀則可痛禁。" 參贊官金諶啓曰: "內需司長利, 令守令掌其斂散, 其典守奴子, 雖不因官威, 猶侵虐於民, 況使守令掌之乎?" 上曰: "予非使守令斂散也, 慮恐典守者作弊, 令守令檢察而已。 若以爲不便, 則當從所啓。"
地名: 扶餘 (忠清道, 縣（監）)
年: 1506.0

○傳曰: "忠公道
              扶餘內需司奴佛同等, 曾陳告甘露寺漏落奴婢二千餘口, 行移推刷。 其令各道各官, 成籍上送。"

○傳曰: "鄭承禧已贈其奴山從于崔淑媛母, 而山從橫逆, 故遣人捉來。 山從詐稱盜賊, 告于扶餘官, 縣監羅緝, 不分揀囚禁, 拿來鞫之。"
地名: 扶餘 (忠清道, 縣（監）)
年: 1534.0

○甲申/憲府啓前事。 又啓: "忠淸道觀察使金楊震、公州牧使李弘幹、扶餘縣監朴夢禹, 欲脫世榮殺人之罪, 僞據不用文記, 用情故縱, 情狀判然。 觀察使以世榮不用文記以爲, 雖不依法經官, 奴主之名已定, 以死囚推考與否, 蒙宥當否, 粘移刑曹取決, 而刑曹官吏等, 詳見作文, 知其非奴主之間, 而以家長不告官司敺殺者之律, 用情故縱, 皆不可不徵。 其時觀察使等及刑曹堂上、色郞, 請竝先罷後推。" 傳曰: "先罷則不可, 推考可也。 餘亦不允。"
地名: 扶餘 (忠清道, 縣（監）)
年: 1543.0

○議政府啓: "槐山居良女終今, 其夫死, 終喪後, 不脫白衣, 朝夕朔望之祭, 終身不廢。 扶餘居寺婢孫德, 夫死終喪後, 亦着喪服, 以時食之物, 行朝夕奠, 後, 其父喪亦如之。 江華居良女臺花, 自其夫死, 家內設靈床, 朔望朝夕, 恒設祭祀, 哭泣不絶, 素冠、素服, 終身不食魚肉。 忠義衛權輅遭母喪, 守墓不食菜果, 哀毁過禮, 與人言未嘗啓齒, 三年終喪, 一不出入。" 竝命賞物復戶。
地名: 扶餘 (忠清道, 縣（監）)
年: 1648.0

○益山人吳震謙有奴婢, 投入於內需司, 震謙告扶餘官爭訟, 而官不能明決, 遂屬公。 監司趙啓遠啓請還屬于內需司, 左承旨金廵以爲: "旣與內司相訟, 而還屬于內司, 非但有違於訟法, 且有損於王者至公之道。" 上不聽。
地名: 扶餘 (忠清道, 縣（監）)
年: 1719.0

○旌褒孝行節義人。 平澤私婢千芩、沔川學生李性一、淸州士人李命煥妻申氏、木川士人金天揆、平澤私婢賤生、鎭川士人李熺、順天軍人金今先妻金氏、靑陽民韓道東妻崔氏、報恩幼學具爾極、平山士人洪萬昌妻金氏等十人, 以孝行貞節, 旌其閭; 唐津私奴同立ㆍ私婢莫芝、扶餘禁衛軍吳成安、唐津御營軍金斗尙、寧邊官奴四軍、順安寺奴弼柱等六人, 以孝行免役; 平山進士閔采萬、通德郞李時煥等二十五人, 以孝行忠義贈職; 松禾村民車成弼、衿川私婢二貞等四十一人, 以孝行貞節復戶; 沃溝村童金善文、价川村女善香等三十七人, 以孝行貞節, 賜物有差。
地名: 扶餘 (忠清道, 縣（監）)
年: 1766.0

○引見大臣備堂。 領議政洪鳳漢, 請扶餘ㆍ恩津兩邑尙衣院奴婢之逃故眞的者, 卽爲頉減, 令該院嚴飭該邑, 生産物故, 使之從實施行, 上曰: "若報生産, 豈有此弊? 吁嗟! 寺奴婢亦民也, 豈令白地徵布, 奚徒該院? 有奴婢寺皆然, 若此咸恒之義焉在? 申飭諸道, 今年內一體報生産, 卽爲頉下, 慢報守令, 爲先罷職, 解由拘礙十年。"
地名: 扶餘 (忠清道, 縣（監）)
年: 1778.0

○辛未/次對。 領議政金尙喆啓言: "洪忠監司徐有隣狀啓, 條列各邑弊瘼。 以扶餘等三十九邑, 流來初不付種及陳田改量, 適値災年, 勢將待豐擧行, 請就其中尤甚處, 先爲精査, 陳田降等、降續, 隨起隨稅。 德山縣宮房出稅之過濫、栗峰
              三驛馬位田稅之過徵, 亦許改量降等, 從實收稅爲請。 初不付種, 實是諸道通患。 陳田之弊, 己卯査陳之後, 又若是, 陳荒四千餘結有難一時許免, 依道狀, 待年豐以次擧行。 德山縣宮房免稅、栗峰驛馬位田, 前頭改量時, 一體査正爲宜。" 從之。 又啓言: "道啓, 又以永春等三十一邑民少軍多之弊、報恩等十六邑各寺奴婢逃故白徵之弊爲言, 而烽軍之以良私竝定, 所論有據。 監考之以品官差定, 《績典》所載, 依請施行。 忠義、忠翊衛之假稱冒錄, 尤是避役之淵藪, 嚴禁該府, 捧單口傳之弊, 自各其邑, 以可據錄券, 四祖來歷報來後, 始許成給口傳。 將校、監官、面任等名色, 竝以出身鄕品差定, 曾經軍校及冒錄忠義者, 査出移定於選武等相當之役, 實爲良丁稍裕之道, 竝請施行。 甲午減貢時道比摠之朝令, 嶺南則行之, 而本道則不行。 依他道例, 毋論某邑, 以其生産者, 一一査括, 使之從便充額, 以除白徵之弊。" 從之。 又啓言: "慶尙監司李性源狀啓: ‘條列各邑弊瘼, 以爲本道田結, 己卯査陳後, 屢經大水, 虛結白徵, 爲五千餘結, 請査實降續’ 云。 己卯査陳, 不過數十年之間, 隨請隨許, 難繼之道。 請依湖西覆奏, 待年豐改量, 陳田還起, 竝令釐正。" 上曰: "道臣必當詳査, 使之更加親執, 爬櫛狀聞後稟處。" 又啓言: "道啓又以各宮房賜牌奴婢, 勿委宮差, 依宮結收稅例, 自該邑捧納於戶曹, 自戶曹出給該宮房爲言。 賜牌奴婢不過私貢, 地部擧行, 有傷事面。 如有此輩之憑藉作弊, 守令報于道臣, 嚴加懲治, 道臣不能直斷者, 報備局重繩爲宜。" 上曰: "所謂宮差之種種侵虐, 無論大小, 直自營邑, 或刑或杖, 無所不可, 何必自戶曹捧給, 然後除弊乎? 此後復有宮差之貽弊小民, 則監司、守令難免其罪, 另加嚴飭。" 又啓言: "黃海監司徐有寧狀啓, 條列各邑弊瘼, 以鳳山等十邑田稅, 皆詳定作錢, 而訓鍊都監、禁衛營、司饔院保軍身役, 以米豆責納, 民弊多端, 折價以納爲言云。 軍門各司之自京貿米, 勢難許施, 而外邑稱冤, 專由於京司上納時斗斛濫觴之致, 請嚴飭各衙門。" 從之。 又啓言: "道啓又以海州
              首陽山城城內田結, 爲七十六負, 而納稅一如平田, 募民莫可支保。 各山城俱有火田稅, 而本城獨無折受。 以城內田結, 降續火田, 輕其收稅, 付之本城爲言, 請許施。" 從之。 又啓言: "京外過婚、未葬之類, 㝡爲四民之無告者, 請令內而賑廳, 外而諸道, 搜訪顧恤, 俾得實惠下究。" 從之。 仍命五部, 精抄啓聞。 又啓言: "糶糴半留, 法意至嚴, 而近來守令不畏國法, 任自加分, 如向來關西事, 而極矣。 今年八路庶有懲戢之效, 而猶復冒犯, 安得免怙終之律? 請更嚴飭諸道。" 上曰: "所奏甚是, 故犯之罪, 厥有常刑, 另加嚴飭。" 又啓言: "農家移秧, 自是禁令, 而小民爲其省勞, 專取速效。 一遇暵乾, 輒多陳棄, 寧不慨惜? 字牧之官, 身爲田畯, 無失耕播之期, 不奪農時, 尤是要道。 請嚴飭諸道。" 從之。 左議政鄭存謙啓言: "嶺隘封標內, 冒耕放火與松田放火, 同其律, 昭載法典, 而昇平百年, 禁防弛懈, 民不知法。 嶺隘要害處近多間路, 以致莫重關防之因此踈虞, 請行會諸道, 嚴加禁飭。" 從之。
地名: 扶餘 (忠清道, 縣（監）)
年: 1791.0

○癸卯/召見前忠淸道臣鄭存中, 詢問本道事宜, 存中陳道內之弊, 請修軍器、繕城池曰: "忠州介處湖、嶺, 宜修城堞, 而有難專責本邑。 令道臣, 割與還穀, 逐年改築, 如淸州之爲, 宜矣" 命廟堂稟處。 存中又曰: "石城內奴九口, 劃給扶餘
              道泉寺及定山
              定惠寺, 以補蹲柿進上, 而其名尙在於貢案, 因循疊徵, 合當査正。" 上曰: "蹲柿, 大如奕, 硬如石, 無所爲用, 而徒害於民, 而必有其初進獻之本意, 令道臣, 徧問諸寺以聞。" 存中又言: "均廳今年貿米, 若使當年上納, 則必將添其斗, 而改其色, 害歸於民, 姑許停免宜矣。" 可之。

○蠲扶餘等四邑寺刹蹲柿之貢。 先是, 上聞貢柿爲弊之端, 命湖西道臣, 詳問以聞。 廟堂回啓言: "該寺爲內司屬寺, 故劃給奴婢良保, 專爲柿貢而然矣。 元貢略加蠲減, 良保革罷, 請令道臣, 商量給代。" 敎曰: "獻御之物, 云有弊端, 輒皆停免, 則事體有關, 此所以弊瘼之自古流來者, 或未免因循也。 日前判下之云然者, 亦出於此, 而更聞該道査報, 明知非任土之貢, 而必因願堂寺刹之一時進上, 仍作前例, 若關東寺刹之貢梨也。 梨猶減除, 柿亦何間? 況給良保一款, 尤係不正名色。 東民蔘保, 嶺邑海保, 尙爲悶念, 欲罷不能, 則今於不緊無用之物, 反貽平民之弊, 萬萬不可。 扶餘等四邑寺刹追上蹲柿, 一竝減除, 良保令道臣, 排定疊役邑。"
地名: 扶餘 (忠清道, 縣（監）)
年: 1793.0

○湖西暗行御史李肇源復命, 進書啓, 召見于便殿。 時, 吏曹判書參判缺員, 以徐鼎修爲參判, 幷召備邊司、吏ㆍ兵曹堂上, 登筵稟處。 公州判官李種徽、結城縣監朴尙春、扶餘縣監朴齊家、德山縣監金直休、海美縣監申啓文、庇仁縣監任長源, 俱以不治, 勘罪有差, 新昌縣監鄭文在, 卽其地定配。 以賑粥稀淡也。 上命肇源讀奏別單: "其一, 海美縣兵防船所載船艙一事, 前後邑報, 不啻積累, 終至有大臣筵稟之擧。 臣目見形止, 採探物情, 則所謂船艙, 在於官門十里地, 地雖回抱, 水不渟滀, 運船無路。 故每於春秋, 定式掘浦, 六面之民, 一齊赴役, 裹足齎糧, 爲弊滋甚。 假令有朝令夕發之擧, 將何以曳動? 戎備所關, 事極虛踈。 洪州
              高北面
              沙器所, 在本縣五里許, 水形地勢, 政爲天設之所, 浦戶稠密, 亦便守護之方, 而徒以洪民之不願, 尙致積弊之未祛。 以臣愚見, 高北面有一條大路, 若橫截兩界者然, 若以路上, 依舊屬之洪州, 路下割與本縣, 實爲兩便之道。" 有司堂上鄭民始啓言: "船艙掘浦之弊, 沿路諸邑, 在在皆然, 且高北面, 前旣劃給海美, 旋以洪州民人呼訴, 還付本邑, 到今復議劃給, 徒涉煩屑。 請置之。" 從之。 肇源又讀: "其一, 今番具純事, 雖不關於事目條件, 而事係變異, 輿情胥憤。 以臣所覩聞言之, 具純之家, 前臨大街, 村落甚盛, 初非火賊可入之地, 而旣曰逢賊, 則雖略干穿窬之類, 四隣當知, 奴僕難欺。 名以火賊, 而豈有一村, 晏然無一人覺得者乎? 卽此一事, 初不近理。 金命新與純隣居, 常斥其不孝之罪, 純因此含憾, 必欲謀害, 於是乎粧成逢賊之樣, 做出知世郞凶悖之說, 傳播遠邇, 煽動聽聞。 虛將短小之櫃子, 謂以藏錢見失, 謬指奴背之瘡瘢, 輒稱禦賊中鎗, 遂以此構成命新之罪案, 致有營獄之冤死。 命新旣死, 其妻又殉, 一道無不切齒, 行路擧皆側目。 論其罪犯, 死無足惜。" 肇源因進曰: "此不可不嚴覈勘律。" 上詢問諸臣。 鄭民始等曰: "具純之逢賊虛實, 方自金吾査實, 而今聞御史所奏, 則此事於渠, 猶屬細故。 論斷以不孝二字, 罪已不可一日自容於覆載之間, 而至於知世郞三字絶悖之說, 渠旣做出云, 萬萬驚痛, 毛骨俱竦。 具純卽令王府, 設鞫嚴問爲宜。 雖以繡衣言之, 旣未捉得眞贓, 而直加以二字之目, 已是率爾, 旣聞之後, 關係何如, 則所當卽地出道, 狀請按覈, 而今乃只以傳聞之說, 附諸書啓之末, 極爲寒心。 請罷職。" 敎曰: "見其別單, 渠之家行一句語, 渠亦有人心, 寧有是乎? 聞來不覺駭愕。 御史旣聞之, 則何可不卽出道覈實, 乃以過去說話, 如是揷入於轉語間乎? 雖因年少未經事之致, 豈不念爲人爲鬼之關係乎? 御史事, 誠非矣, 不須更提。 至於知世郞云云, 尤豈可泛聞而來, 泛說於別單乎? 御史罷職事, 依爲之。 以具純言之, 可謂於渠, 無所不有。 到今兵使之就拿, 別無關緊。 以繡啓中今番白做逢賊一款, 許多論列者, 所謂知世郞云云之渠果做出與否, 當盤覈於渠, 而鞫則過矣。 令該府嚴囚, 卽日開坐, 反覆究問, 期於得情。"
地名: 扶餘 (忠清道, 縣（監）)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 石城 (忠清道, 縣（監）)
年: 1413.0

○忠淸道
              石城縣私婢計火犾, 一乳三子, 命賜米六石。
地名: 石城 (忠清道, 縣（監）)
年: 1426.0

○日本
              筑州
              石城管事宗金, 使人奉書禮曹, 謝賜圖書, 仍進摺扇一百本、樟腦五斤、大刀十柄、犀角一頭、鬱金二十斤、銅二百斤、藿香二十斤、硫黃一千斤, 回賜正布二百四十匹。 筑前州大宰少貳藤原滿貞, 使人奉書于禮曹, 再請發還對馬, 屬臣平奴田昆季等, 仍獻大刀五柄、穿山甲一張、樟腦一斤、草菓十斤、紗二段、盤一百片、磁椀一千、蘇香油三斤、牛皮十張、銅三百斤、丹木五百斤、硫黃一千斤、丁香皮三斤、鉛一百斤。 禮曹參議金孝孫答書云: "諭及平奴田昆弟, 旣委質我朝, 厚蒙上恩, 反懷譎詐, 重干邦憲, 謫在于外。 姑將正布四百三十匹, 就付回价。" 對馬州
              宗貞盛ㆍ左衛門大郞等奉書禮曹, 再請發還平道全, 禮曹參議金孝孫答書曰: "諭及道全, 重干邦憲, 然得保性命, 恩至渥也。"
地名: 石城 (忠清道, 縣（監）)
年: 1428.0

○命移配田穗生于石城縣, 以其父興所居也。 興本微賤人, 不知根系。 太祖時郭樞認爲奴子, 史官書之。 李皎亦言: "曾爲先父義安大君丘史者也。" 無他技能, 但穎悟勤於趨事, 不分鄙賤, 故位得至二品。 厥後利己之事, 靡所不爲, 然爲人姦巧, 不至敗露。 穗生以父蔭拜官, 不知謹愼, 恣行不義, 遂至付處。 稼生、秱生, 亦其子也。
地名: 石城 (忠清道, 縣（監）)
年: 1432.0

○城基看審使朴坤啓: "今審豐川、瓮津城基, 豐川鎭邑城, 周回土石城幷二千五百十一尺, 而城中隘窄, 地又不平, 脫有敵變, 則民無疊入之所, 城中只有二井, 而水源不深。 若於南面平地, 退築六百二十八尺, 則水根有餘, 而人吏官奴, 亦得入居, 宜令新舊基, 竝築石城。 瓮津鎭邑城周回一千四百三十六尺, 而城西南隅, 有廣巖, 直壓城中, 矢石可及, 而水泉亦少, 若於城中西南大巖山外, 周遭築城, 則水泉亦足, 而城基可占二千四百二十尺, 官舍倉庾, 移構爲易; 人吏官奴, 亦無移徙之弊。 願幷新舊基, 幷築石城。" 下政府諸曹同議。 僉曰: "可。" 從之。

○兵曹啓: "石幕上平, 造築石城, 稱爲寧北鎭, 差遣節制使, 以在前鏡城正軍守城軍及龍城留防軍定屬, 鎭屬奴婢則以慶源、鏡城住公處奴婢定屬, 不足則換私處奴婢以屬, 分番立役。 鏡城郡陞爲都護府, 置判官, 以寧北鎭節制使兼差; 都護府使判官, 則仍在古鏡城, 專治民事, 節制使兼管其事, 有無相資。 又築石城於龍城, 每於春秋, 令都節制使率軍赴防, 以爲聲援。" 從之。
地名: 石城 (忠清道, 縣（監）)
年: 1433.0

○召議政府、六曹判書、三軍都鎭撫、藝文大提學鄭招等議事: 其一: "咸吉道
              寧北新設木柵, 姑待後年築石城。 慶源木柵, 年久頹落, 令今春始築何如?" 孟思誠等議: "上敎允當。" 其一: "在太宗朝, 黃儼受命, 賜宴本國。 儼行酒於太宗而已, 餘不行酒, 太宗請之, 然後乃行酒。 是則中朝賜酒之法, 只行於爲客而已。 今尹鳳又曰: ‘賜酒本國之人, 持賜酒者立授, 飮者跪受, 禮也。’ 以此觀之, 則中朝亦有行酒他人之禮。 予於使臣慰宴時及宣慰使行酒節次, 賜酒者立授, 飮者跪受, 何如?" 僉議皆可。 上曰: "賜酒者立授, 飮者俛伏受酒, 而立請於使臣, 退跪而飮。" 其一: "鎭撫所, 自祖宗朝不屬兵曹, 別無其弊。 今欲屬兵曹, 議論紛紜, 予未斷之, 然不欲改祖宗之制如何?" 衆議不同, 上曰: "勿屬兵曹, 凡號令之出, 兵曹承傳, 移文鎭撫所。" 其一: "司憲府啓: ‘近來擊鼓者, 不及政治得失、民生休戚, 唯訴自己之事, 且非冤抑而誣告者、妄告者、越訴者, 竝置勿論。 故頑惡之徒, 稍有不嫌, 則面罵官吏曰: 「吾當擊鼓。」 常與長上之人爭鬪, 不勝則便罵云: 「吾當擊鼓。」 由此民慢其官, 下陵其上, 其弊甚大。 又其間或正決, 而妄稱誤決, 或未決, 而妄稱已決, 或越訴擊鼓者有之, 或猥細鄙陋之事, 亦或申訴者有之。 曚曨申聞, 煩瀆宸聰, 非獨有乖於大體, 因此獄訟繁滋, 風俗渝薄, 不可不慮。 稽之律文, 辨明冤枉條云: 「凡監察御史辨明冤枉, 須要開具所枉事迹, 實封奏聞, 委官追問得實, 被誣之人, 依律改正, 罪坐元告、元問官吏。 若事無冤枉, 曚曨辨明者, 杖一百徒三年。 若所誣罪重者, 以故出入人罪論。 所辨之人知情與同罪, 不知者不坐。」 非冤枉而亂雜申呈, 是非明白者, 依上項律及申訴不實條, 隨事輕重科罪, 以懲奸詐。’ 何如?" 衆議曰: "申訴不實之律, 甚當。" 黃喜議曰: "關係死生迫切之事, 只許擊鼓, 其餘小事及奴婢爭訟, 決折官吏遞代後, 呈司憲府, 移送主掌官改正。 蓋用刑止訟, 如猛藥治病, 恐有難追之悔。" 上曰: "宜仍舊, 只論以申訴不實之律。" 其一: "奴婢誤決之訴, 必待官吏遞代。 予心以謂奴婢多者, 則一二口之決不決, 不必冤抑, 若只有一二者, 則一口之爭, 如割心焉, 若待官吏之遞, 則或有相避繼出, 因此淹延, 至于累年者多矣。 其冤抑之未伸, 可勝言哉? 且祖宗之時, 再設辨正都監, 奴婢決訟, 尤致意焉, 今當處之如何?" 僉曰: "祖宗之時, 因前朝之季, 爭訟者甚多, 肆設都監以辨之, 今則奴婢爭訟, 不如昔時, 宜當如舊。" 從之。 其一: "閫外之事, 將軍制之。 今崔閏德
              平安之行, 不可以閫外論之, 然新造木柵、抄定軍人、進退士卒等事, 量宜施行後啓達何如?" 許稠等議曰: "今旣承命而往, 修築木柵及進退軍卒, 臨機施行後啓聞。" 黃喜等議曰: "役民非小事, 當與監司議啓取旨後施行, 其中及期之事, 則臨機施行後啓聞, 似爲便益。" 上曰: "新造木柵、軍人抄出、軍士進退, 聽都節制使指揮施行後啓達。" 其一: "如有事變, 於閭延、江界等處赴防時, 熙川以南番滿軍卒乏糧, 則所在守令, 承都節制使移文, 量宜給之, 傳報何如?" 僉曰: "上敎至當。" 其一: "彼人若至閭延、江界等官, 則所饋酒肉醢醬、所贈布席, 量宜預送何如?" 衆議曰: "以難繼之物, 應無窮之欲, 而終不繼焉, 則非徒無益, 反以生怨, 饋餉贈物, 一依前例。" 黃喜、孟思誠議曰: "稍加前例, 優給爲便。" 上從喜等議。 其一: "崔閏德、金孝誠, 如或分道行軍, 則不可無腹心之人, 金孝誠軍士, 當送十人乎? 五人乎?" 衆議不同, 上曰: "差送五人。"

○兵曹啓: "今設慶源、寧北鎭, 姑築壁城, 設置土官, 刷移本道民一千一百戶于寧北鎭, 一千一百戶于慶源府, 使之且耕且戍, 輕徭薄賦, 以厚其生, 待其阜盛, 漸除南道赴防之軍, 以革積年之弊。 如本道可徙民戶, 未滿二千二百戶, 則忠淸、江原、慶尙、全羅等道, 自募入居者, 良民則賞以本處土官職, 鄕驛吏則永免其役, 賤口則永放爲良, 其兩鎭奴婢幷元屬, 各給一百戶, 以道內住公處奴婢充給。 若公賤不足, 以私賤充之, 仍以下道公賤充給本主。 富居站石城、石幕木柵, 量定軍人, 令土官千戶率領分戍。" 從之。
地名: 石城 (忠清道, 縣（監）)
年: 1434.0

○命都承旨安崇善, 往議政府, 與領議政黃喜等議事。 一。 "自江界至滿浦九十餘里, 自滿浦至許憐三十餘里, 其處居民, 僅三百餘戶。 每當冬節, 携老扶幼, 入保江界, 破蕩家産, 民甚苦之。 滿浦口子, 除木柵, 改築石城, 宜令近處居民, 入保避患, 以除本府往來之弊何如?" 喜等議曰: "依下旨施行。" 崔閏德議曰: "往者參議朴坤, 審視而來曰: ‘其地無水, 不宜築城。’ 更審城基, 然後築其石城爲便。" 一。 "自理山至烽火臺一百二十餘里, 都乙漢六十里, 通巾六十里, 山羊會九十餘里, 如此遙隔, 居民入保本郡, 道途之遠、往來之勞, 民甚苦之。 中央新寨里築石城, 以除積年本郡往來之弊何如?" 僉曰: "都乙漢烽火臺, 距江界府
              滿浦口子, 不甚相遠, 宜入保於兩處。 通巾、山羊會距本郡隔絶, 亦於中央新寨里等處, 城基可當之處, 令巡察使審視, 然後築城入保, 以除民瘼。" 一。 "自朔州至昌城百餘里, 每當冬節, 朔州節制使率其軍馬, 赴防于昌城, 其弊不小。 自今以朔州節制使移昌城, 以昌城知郡移朔州, 相換除授何如?" 喜曰: "朔州、昌城相換除授之事, 其議已久。 然凡設邊鎭, 以裨將居前後左右, 以元帥居中者, 四方有急, 則元帥隨卽率兵, 四出救援, 是古人設鎭之本意也。 今朔州、昌城布置之勢, 意必其此也。 如將換差, 必先使人往察便否, 然後施行可也。" 孟思誠等議曰: "依下旨施行。" 一。 "甲山、閭延相距九日餘程, 自甲山、三水岐至無路二日餘程, 自無路至閭延境, 又二日餘程。 其間居民, 非特苦於往來之弊, 其於相資之義, 亦且乖矣。 中央無路之(池)
                〔地〕
              , 別置縣邑何如?" 僉曰: "來八九月間遣人, 審其兩官相距道路遠近、居民多少、耕地有無, 若多有可耕之地, 則他官人民, 量宜移入, 然後置縣可也。" 一。 "沿邊之民, 越耕資生, 其來久矣。 年前征討後, 崔閏德獻議曰: ‘征討未幾, 時方忿怨, 如不禁耕, 不無被害, 宜禁越耕。’ 予從其議, 卽令禁耕。 今聞邊民非越耕, 則生理艱苦, 民皆咨歎。 越耕與否, 僉議以聞。" 僉曰: "許令越耕, 似乎速矣。 姑停之, 以待歸順後觀變許耕, 未爲晩也。" 一。 "古者戍邊軍民, 非徒憐恤, 亦給衣服, 以慰其勞。 本國南隣島倭, 北接野人, 皆是防禦最緊之處也, 而南方則倭寇賓服, 防禦稍弛, 北方則野人勢似投降, 心未誠服, 防禦最緊, 士卒勞悴, 宜賜衣服, 而勢難爲之, 姑將南方所造月課軍器, 減數除出, 移給北方軍士, 以爲私藏何如?" 僉曰: "口傳軍士, 則受官軍器新舊交付, 其來已久, 何必賜給? 若將帥及赴防大小守令, 賜軍器新舊交付, 以爲恒式。" 一。 "兵曹啓: ‘本朝功臣子孫, 常時雜犯, 悉令原免, 待功臣之後, 可謂厚矣。 然軍政不可不重, 士卒不可不鍊, 故每値大閱講武之時, 有犯軍令者, 勿問功臣之後, 悉皆科罪, 載諸《六典》, 所以重軍法, 而敎士卒也。 其在平時犯軍令者, 雖原從功臣之後, 亦令免罪, 無所懲艾, 皆非訓鍊軍卒之意。 臣等謹稽律文, 隱廢差役條云: 「功臣容隱者, 初犯免罪附過, 再犯住支(奉給)
                〔俸給〕
              一半, 三犯全不支給, 四犯依律論罪。」 自今比此律文, 功臣之後, 常時犯軍令者, 初犯免罪附過, 再犯亦如之, 三犯, 見任則罷職, 前銜則雖當受職, 越一次不敍, 四犯或鞭三四十、或一二十, 隨其所犯輕重科罪, 以重軍法。’ 何如?" 僉曰: "允當。" 一。 "水車敬差官啓: ‘賞灌漑有功守令監考。’ 何以處之?" 僉曰: "雖別無效驗, 旣有敎旨, 以下番甲士之闕, 隨品敍用, 示信於民, 以勸他道之民。" 上曰: "功臣子孫論罪及水車論賞之條, 依所啓施行。 沿邊居民越耕條及北方防禦軍卒軍器賜給之條, 姑停之, 其餘四條, 竝依僉議, 令兵曹立法。" 又議曰: "金元生, 故司正李之番妻金氏之婢夫也。 金氏以元生所産奴婢若干, 立證佐成文契給元生, 世世相傳, 永爲使用。 元生以自己所生, 無子孫相傳使用之理, 故贈於公主, 以爲無緣受贈, 甚爲不可。 歲在辛亥, 議于大臣, 皆曰: ‘受之無妨。’ 鄭招獨曰: ‘不受爲正。’ 予從招議, 使之不受。 今更思之, 元生所生奴婢, 旣受于其妻之主, 而又無爭之者。 且元生之妻四寸奴婢, 本宮使喚人也, 受之無妨。" 喜等曰: "受之無妨。" 上曰: "已知矣。"
地名: 石城 (忠清道, 縣（監）)
年: 1435.0

○咸吉道都觀察使鄭欽之、都節制使金宗瑞等, 據贊成事何敬復書, 逐條議啓: 一。 移都節制使營於鏡城, 兼任守令便否, 則自富居城至會寧、寧北、孔州, 相距各百五十餘里, 至慶源百八十餘里。 會寧有變, 則由釜回行兵; 寧北、慶源有變, 則由綠野峴行兵; 孔州有變, 則由義尙行兵, 皆是要衝之地。 自鏡城至寧北、會寧、孔州, 各距二百四十餘里, 慶源二百七十餘里, 道路遙隔, 脫有事變, 難急赴援。 若以供億輸轉等項, 不緊小弊, 遽棄救援便近富居完城, 無故退排於幾百里之鏡城, 則有乖防禦大體, 仍舊爲便。 一。 寧北、孔州附近土地割屬, 使僉節制使, 兼任守令便否, 則上項寧北、孔州, 只設營鎭, 無土地人民, 故防禦支待等事, 日漸疎虞, 宜依敬復獻議, 寧北鎭附近各里四百戶割屬, 稱爲郡僉節制使, 兼差知郡事; 孔州附近各里三百戶割屬, 稱爲縣僉節制使, 兼差知縣事。 寧北鎭則曾給奴婢七十口, 孔州則前此假屬奴婢十二口, 今加給五十口, 竝許以正軍餘丁, 依本道他官例, 量定鄕吏。 一。 慶尙道沿邊米&#x25E34;漕轉事, 則倘或今年不稔, 須令江原道租稅及國庫米二萬石, 次次移轉于安邊府, 道內各官租稅, 亦以次輸入於北道各官, 以備糧餉。 一。 移寧北鎭城於洞源主山及會寧、慶源, 各里人民, 如遇小小聲息, 毋聚邑城, 各保木柵等事, 若移築邑城, 而於賊人來路相望之地東那丹月下、西吾弄草峴兩處, 置把截, 其間有三百餘戶可耕之陳地, 待後年改築石城時, 移設爲便。 其遇聲息, 毋聚邑城, 亦依所啓施行。 一。 慶源、會寧沿邊小堡, 人民聚會, 賊若大擧, 出其不意, 先圍邑城, 使不得出援, 而分侵小堡, 則小堡必不能支, 誠爲可畏。 然無小堡, 而聽民散居, 則易啓戎心, 彼必乘機連侵, 本國人民, 亦欲報復, 互相侵掠。 如此則非但人心搖動, 恐因此生變。 且木柵, 今當完固, 未可遽撤, 藩籬姑仍其舊何如?" 皆從之。
地名: 石城 (忠清道, 縣（監）)
年: 1451.0

○同知中樞院事趙克寬上言: "一, 沿邊各鎭, 境連賊路, 若非行城, 以我單弱軍卒, 勢難守之, 行城之築, 實國家之急務。 然一二年未易訖功, 各鎭之中, 穩城、鍾城, 民居尤盛, 而皆茅舍。 如有火災, 人無避火之處, 城基須當開廣。 且兩邑壁城, 因年久頹圯, 頗多。 宜當及時修葺, 然數改築, 則其功不下石築之功。 一築石城, 則經久不毁。 請量居民多少, 增廣城基, 令本邑之民, 限二三年, 停行城之役, 築之。 一, 沿邊各鎭, 土地肥厚, 禾穀歲稔, 居民, 田稅外雜貢, 一皆蠲免, 而赴防之人, 各居其處, 無裹糧轉輸之弊。 唯鏡城以南各官, 有實民戶, 悉徙各鎭, 其留居之民, 憚於常徭, 逃入各鎭者相繼。 只以沿邊富庶之策, 未得刷還, 故各鎭漏挾丁口, 倍於元籍之數。 仁壽府尹金允壽, 曾爲都節制使時, 謂臣曰: ‘刷此漏挾丁口付籍, 以代南道軍士赴防之數, 則南道之民, 稍得蘇息。’ 臣是其言, 而但恐避重就輕烏合之衆, 土着未久, 遽急推刷, 則離心還逃, 未卽以啓。 厥後南道各官赴防軍士救弊之方, 夙夜思之, 他無可救之策。 臣以爲, 各鎭居民之中自願充補取才者, 當以富實壯勇之人, 騎槍、步射中一才入格者, 皆試取之, 授散官職, 付籍赴防, 以代南道赴防軍數, 每年隨其試取之數, 以除職, 其中仕日最多者, 當道甲士之中, 若有窠闕隨卽移差給料, 則不過數年, 漏挾丁口, 自然見籍, 而南道之民, 可以息肩。 一, 吉州北面, 實當賊路, 密邇野人, 防禦亦緊, 前此都節制使屯兵之處, 自移營後, 迨今無邑城, 賊虜來往, 瞻視不嚴。 若知虛實而突入, 則民無所據。 且本州三遷, 而時治石城基址已定, 但以東北隅有水災, 停之。 州民欲於此處, 防水而畢築, 然地臺石及倉庫、館舍, 造成之功不小, 三遷之民, 勞苦已至。 其水災可畏之處, 令石築防之, 仍於時治之處畢築, 如有未便, 改審他處, 造築石城, 以實防禦。 一, 咸興府, 乃本道要衝之地。 東有咸關嶺, 道路險阨, 眞一夫當百之地, 且興王之地, 非他州郡之比。 宜設巨鎭, 以嚴賊虜瞻視, 前所築邑城低微, 館舍卑狹, 故自去年八月, 始改營之, 然事巨力微, 未易訖功。 本邑居民, 限四五年, 除行城之役, 俟營造功畢, 邑城東南面, 從古城基造築。 一, 沿邊各鎭, 則旣築行城, 設口子萬戶, 徙鏡城以南各官富實民戶實之, 故居民阜盛, 鏡城以南, 則存留民戶數少, 閑廣之地亦多, 其餘十三州不完固, 野人豈不謂內虛外實哉? 臣常不忘懷, 反覆思之, 咸興、吉州外, 各州郡邑城, 則行城未訖, 勢難竝築, 今計五鎭入居民戶之數, 而徙民實之, 俾墾閑田, 誠今日急務。 故臣嘗爲觀察使時, 移書南道, 令各官計閑曠之地及五鎭入居民數, 未就見代。 今使本道監司, 磨勘啓聞, 令主掌官, 度其閑田之數, 以地窄民稠有實民戶, 移之於此, 以實內地, 以盡地利。" 上召河演、皇甫仁、南智、鄭苯、鄭甲孫、安崇善與克寬, 議之。 僉議以爲: "第一條、二條、三條、四條, 依上言施行。" 第五條, 演、崇善以爲: "除他道入居, 令本道監司, 措置啓聞後, 更議。" 仁、智、苯、甲孫以爲: "他道人民入居之策鄭重, 不敢輕議。" 上曰: "入居事重, 今不擧行, 其餘皆從僉議。" 上謂演等曰: "各驛馬匹凋殘, 轉輸最難。 今聞, 七站吏、平安道館夫等, 私作車用, 以輸使客輜重, 予欲令本道, 效安東曲轅車, 造而用之, 何如?" 演等對曰: "我國之地平易, 如上國, 則用車無難, 世宗朝, 亦令各驛用之, 道險難行, 故遂廢之。 今雖立法, 亦未能用。 若民間閭閻平易處, 今猶用之, 未聞站夫用以轉輸也。" 上曰: "卿等議, 然矣。" 上又謂曰: "別侍衛鄭護, 與妻同宿, 乘夜自縊, 卿等謂: ‘情涉曖昧, 棄而勿推爲可’, 且卿等前日亦謂: ‘金相告身還給, 亦可’, 果何意也? 僉曰: "鄭護之事, 雖人命重事, 然屍無傷處, 且其家甚窄, 隣宇逼側, 又鄭護家奴亦在, 若有可疑之迹, 則其隣人及家奴, 豈不聞知? 又推覈時, 暫無可疑之端。 況自古狂人, 有自縊者, 此事情狀, 甚爲曖昧。 金相所犯, 當初非相服招而抵罪? 因親病來京, 邑吏以供億之需, 齎貨物, 置本家廊舍, 事覺, 憲府以金相自盜拷訊, 三次不服, 勒令抵罪。 以今觀之, 世宗時, 偰猷、楊治, 明白犯贓, 而尙且蒙宥, 況相祖英烈, 爲太宗佐命功臣, 以忠勳之裔, 且有武才可用, 今當大赦, 未蒙恩澤, 何如?" 上曰: "鄭護事, 可勿推, 金相告身, 亦宜還給。"

○咸吉道都觀察使金文起、都節制使李澄玉啓: "曾奉兵曹文移, 同議磨勘。 都節制使本營在邊地, 野人便於往來, 更出迭入, 供億贈遺, 其費難繼。 又一境之內, 竝置鍾城府及都節制使營, 各有上下官軍官, 東西班土官, 人物奔走, 倍於他官, 弊莫甚焉。 請以都節制使, 兼判鍾城府事, 移府治于本營, 其鍾城府舊治, 復稱寧北鎭節制使, 除民務專事防禦, 革東西班土官, 其奴婢元屬寧北鎭外, 皆令屬于本府, 則可以祛弊矣。 若都節制使, 兼判府事, 則土地不宜褊小, 願割穩城
              樂土堡, 屬鍾城亦可也。 如此則鍾城府, 及各鎭一時救弊, 固莫善於此。 但觀六鎭形勢, 雖云阜盛, 野人所見, 足爲有實, 鏡城以南, 則一無營鎭, 人物鮮少, 又無設險, 實有內虛之嫌。 春秋防禦時則已矣, 防禦軍士罷遣之時, 主將只率衙卒, 獨在野人往來之處, 殊無威望, 有違大體。 主將須退屯內地要害之處, 庶合事宜。 前日黃喜所審定, 富寧
              龍城里, 則大川橫截, 不可置營, 朴從愚所言, 鏡城府
              於遊間川邊獐項之地, 東有大海, 西有大山, 極爲隘塞, 而內面平衍廣闊。 又有大川, 實是一道咽喉之地, 可置軍壘。 請依中朝山海衛體例, 高築石城, 深鑿海子, 內置都節制使營, 以都節制使兼判鏡城府事, 無事則常在本營, 防禦最緊時, 及有事變, 則巡行六鎭。 鏡城以南當番軍士, 量數分戍六鎭, 其餘軍士, 留營待變, 則固無外實內虛之弊矣。 若大敵長驅而來, 當先驅老幼, 入保關內, 都節制使率各鎭守將, 捍禦於外, 雖擧萬衆, 似難猝拔。 若是則非唯六鎭老幼得其所, 鏡城以南居民, 亦皆按堵, 國家萬世長遠之計, 庶爲得矣。"
地名: 石城 (忠清道, 縣（監）)
年: 1462.0

○初, 丙子年正月二十五日船軍梁成等濟州發船逢風, 二月初二日漂到琉球國北面仇彌島。 島周回可二息, 島內有小石城, 島主獨居之, 村落皆在城外。 島距其國, 順風二日程, 梁成等留島一月, 載貢船到國, 住水邊公館。 館距王都五里餘, 館傍土城有百餘家, 皆我國及中原人居之, 令每家輪日餉成等。 過一月歸王城, 王城凡三重, 外城有倉庫及廐, 中城侍衛軍二百餘居之, 內城有二三層閣。 大槪如勤政殿, 其王擇吉日往來居之。 其閣覆以板, 板上以鑞沃之。 上層藏珍寶, 下層置酒食, 王居中層, 侍女百餘人。 其國地勢中央狹小, 或一二息, 南北廣闊不見其際, 大槪如長鼓之形。 國無大川, 國都東北距五日程, 有大山, 山無雜獸, 只有猪耳。 島內置郡縣築石城, 有官守者一人, 道路相距, 或一息、或二息、或半息。 居民或稠或稀, 每里各有長, 公私家舍無大小, 其制皆如一字無回互, 覆以芧草。 其國常暖無霜雪, 冬寒如四月, 草木不彫落, 衣不綿絮, 喂馬常用靑草, 夏日在正北。 一, 節日、元日以藁左索懸於門上, 又剖木爲束, 置於積沙之上, 加餠器於其中, 又以松木揷於束木之間, 至五日乃止。 其俗謂之祈禳, 且置酒相娛。 一, 七月十五日上佛寺, 記亡親姓名, 置於案上, 奠米於床, 以竹葉灌水於地, 僧則讀經, 俗則禮拜。 一, 奴婢日本人, 雖切族皆賣爲奴婢, 國王親近使令, 皆所買也。 或有女國人來贈奴婢者。 一, 工匠, 只用鑄匠木手, 餘皆未見。 一, 鋪陳。 莞草織席如本朝, 或於中原買來。 一, 衣服、飮食, 男服則如本朝直領之制, 但袖廣闊, 色尙黑白, 女服則衣裳一如我國, 君臣上下男女, 皆不冠巾。 徒跣而行, 無靴鞋等物。 凡牛馬之皮, 皆納官造甲, 其食無匙筯, 折薍草如筯而食。 一, 男子騎馬如常, 婦人騎馬時竝垂兩脚踞坐馬背, 如坐交床而行。 一, 錢貨, 所興用者錢貨, 然不知鑄成之法, 皆得於中原而用之, 丁丑年中原人始來敎之, 十文準米一升。 一, 商賈在沿江船泊處, 日本、女國之人亦且來市。 一, 斗升, 升則如我國, 斗則或容五升, 或容十升, 或容三十升。 一, 更點, 闕南門, 以木爲漏器, 器體圓虛其中, 穿穴其腹, 量水爲注, 以水盡爲度謂之一更, 遂擊鼓, 鼓數如其更數, 人定、罷漏無異本朝。 一, 朝會, 遠方邑長擇吉日辦宴供進闕庭, 國王在層閣不下, 群臣在庭而飮食, 無音樂, 無獻爵。 一, 迎詔勑, 中原詔勑及我國書契到國, 船泊初面以旗、纛、蓋等物爲儀仗。 又軍士具甲胄出迎, 安詔勑書契於轝轎, 從傍擊鼓, 錚吹太平簫, 迎入王宮。 王服絳衣着冠而拜之, 坐開讀。 國王常在層閣不下, 使婦人傳命, 俗無冠服, 皆行膜拜。 至此下庭拜跪, 略如禮焉。 一, 喪葬, 本國王死, 一應侍衛, 住民着麻冠、麻衣, 哭之盡哀, 二七日而除。 凡民遭父母喪, 族親聚喪家, 弔哭, 喪人着白衣, 皆三日後食肉, 七日內不殺生。 一, 國王葬禮, 鑿巖爲壙, 壙內四面編板立之, 遂定棺作板門以鑰鎖, 使之墓前及兩傍, 構屋守墓人居之。 環墓築石城, 城有一門。 凡人葬禮鑿壙定棺同, 但無構屋築城等事。 一, 婚嫁, 婚姻之時, 男家先媒約定擇日, 男家族女歸婦家, 率新婦還家行禮, 其日夜兩家族聚飮而散。 一, 祭, 其國無祭享。 一, 朝官, 凡用人聽在位人, 薦擧官給奴婢、土田、家舍及軍器等物。 如不能黜之, 幷收其所給之物。 常時百餘人在闕內治事, 五日相遞, 又有四五人長番不出, 若以己意數行出入, 則黜之如上。 其入番之時, 皆受公廩, 其中一人居首總理。 一, 盜賊, 本國無盜賊, 自日本見賣而往者, 往往竊人財物, 捕鞫之, 大則戮之, 小則流于他島。 其推鞫之法, 無笞杖, 但重置兩板於地, (浹)
                〔挾〕
              罪人之脚, 結其兩端, 使人登而搖之, 一端不過三人。 一, 農桑, 諸穀皆有, 但無小豆、木麥、菉豆。 一, 無桑麻木綿, 但有生苧, 其長二丈, 許一年三取之。 一, 旱田、水田不用耒耟, 以手治之, 每於十月苗種, 翼年正月分苗種之, 及五月而熟, 刈其穗, 不取其藁, 其孼苗又盛, 十月再收之。 治田但以鍤, 不用耒耟。 一, 所産金銀不産, 買於南蠻、日本用之。 一, 禽獸, 其畜則有牛、馬、猪、雞、犬, 其禽則有鴉ㆍ雀, 其俗好玩鸚鵡, 常於中原買來。 一, 水陸産, 産於水者, 但魚物耳, 産於陸者, 柚、橘、柑耳, 一, 軍士, 以軍士百餘爲額, 更日遞直, 然其原數則未易悉知。 但軍裝甲胄無異本朝。 以鐵作片, 其薄如紙, 附於甲領, 如護項之樣。 又以鐵作人面, 着於面上, 形如假面。 環刀、楯、槍無異本朝, 但以鐵爲四枝之刃, 其形屈曲, 以木二丈許作柄用之, 其俗謂之拘, 斬遠處罪人之兵。 一, 火筒, 其大小及體制一如本國之制。 一, 弓矢, 以桑木爲弓, 以苧爲絃, 矢則如本朝磨箭, 或有以竹爲鏃者。 一, 交隣中原及日本國、女國相通, 然不數數。 一, 中原程途因東南風舟行七日乃到, 日本程途順西風舟行, 十八日乃到。 一, 攻戰, 國東有二島, 一曰池蘇, 一曰吾時麻, 皆不降附。 吾時麻則攻討歸順, 今已十五餘年, 池蘇則每年致討, 猶不服從。 肖得誠等八人, 今年正月二十四日, 羅州發船, 二月初四日, 漂到琉球國
              彌阿槐島。 島人載酒肉來饋, 引留此島, 島人輪辦供給。 島長二息、廣一息許。 二月大麥已收刈, 小麥皆熟, 瓜茄已結實。 至四月十六日, 附趁琉球國商船, 本月二十七日, 到本國。 國王於宮內南行廊接置, 日日召見厚饋。 七月六日發還。 一, 城有三重, 皆石築, 城高如我國都城而稍高, 城門亦如我國。 其城回互如曲水, 兩城相距如一匹布長。 一, 國王居於二層閣, 其閣皆著丹艧, 覆以板, 每鷲頭以鑞沃之。 廊廡周回連接, 間數不能知悉。 軍士留宿焉, 朝會及罪囚鞫問時, 軍士着甲侍衛, 又着面甲如假面形, 以鐵作兩角, 狀如鹿角, 沃以金銀。 以鐵作行縢, 束其兩脚。 一, 國王年三十三歲。 一, 國王有子四人, 長子年十五許, 餘皆幼。 長子出入時, 軍士十餘人侍從之。 王子不與國王同處, 別在他所。
地名: 石城 (忠清道, 縣（監）)
年: 1478.0

○刑曹三覆啓: "忠淸道
              石城囚私奴金同扼奴春伊吭致死罪, 律該絞待時。" 命減死, 永屬極邊官奴。
地名: 石城 (忠清道, 縣（監）)
年: 1504.0

○兵曹判書任士洪書各役處分軍數以啓曰: "凡役處若內築墻、遮陽閣內助役繕工、紫門役軍, 一處或多至數千。 凡數十餘所, 而軍人不足, 其不得充定。 如懷陵石軍, 如成均館養賢庫、造紙署凡撤去, 各司有奴婢處, 則役奴婢移建, 有不足者, 令軍人推移補役何如? 且宮外旣命築石城, 則前命築墻之役, 不必爲也。 紫門、繕工所役軍五百內, 水軍二百請除下防戍。" 傳曰: "依所啓。"
地名: 石城 (忠清道, 縣（監）)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 石城 (忠清道, 縣（監）)
年: 1535.0

○壬戌/臺諫啓具渰事, 不允。 憲府啓曰: "今見忠淸御史所捉淸州牧使李弘幹、判官尹興孝等, 其親厚人處, 有私贈之物。 此則非如官庫不法之物現捉之例, 請先罷。 石城縣監閔世良, 官庫之物, 旣私與於韓忠義衛、靑城君等處, 而高山
              金正郞處, 亦有贈給。 右正郞稱號人, 必是金憲胤也。 世良登第之初, 雖還入史職。 但其爲人, 奸謟、邪毒, 媚事權奸, 當李荇謀陷臺諫之時, 預知日期, 揚臂肆毒, 多發慘酷之言, 爲李荇鷹犬。 由是爲物論所不容, 出守于外, 猶不懲咎。 非徒猥濫行私, 以至輸送官物於他道謫人, 以酬舊恩。 至爲邪譎。 請拿來推考。 如南小門宅, 李忠義等人, 推世良, 則自當現出矣。 且憲胤得罪朝廷, 謫在內地, 上恩至重, 所當謹愼、畏懼, 杜門屛處, 其於訪問贈遺, 一切謝絶矣, 而今乃受人贈物, 頓無懲艾之意。 可見其勢焰之尙盛, 人之背公死黨者, 至於貼榜, 而猶不知戢也? 請竝拿推。 今次齊陵行幸時, 有竝祭于平靖公與尹殷老等墓之事。 此雖聖上至情所發, 然展敬於先后陵寢之時, 如所經前代, 有功德之墓與先賢有功於斯民者, 則祭之可也, 外舅之墓, 不可設行。 況殷老, 是外戚中無功者也。 豈宜致祭? 固非帝王承宗統重祀事之意。 非徒不合於禮文, 亦且似涉情私, 請竝勿祭。 有外方居有病單弱人家基, 連接於宋叔瑾家, 叔瑾冒呈奪占, 任然造家, 頏不忌憚。 敢行如此無道之事, 不可不懲, 府方緘問, 自有其罪, 家基則令攸司, 爻其冒受立案, 推還本主。 李芝, 以有識朝官, 占奪寡婦家基, 非理强訟。 罷職纔經數朔, 遽爲敍用, 至爲未便。 請還收成命。 林洙, 以僞造文記, 非理好訟, 奴事權奸, 居家亦多無行之事, 不齒仕版, 未滿一朔, 遽登仕路。 如此則奸何所懲? 物論殊駭。 請丞收成命。" 諫院啓曰: "頃者權奸等, 各以所犯, 雖已抵罪, 尙有得保首領, 而其枝孽兇徒, 亦有混齒朝列, 朝廷政刑之失, 已甚矣。 然且遲回兩間者, 在朝則佯爲公論, 在家則曲爲身謀, 或締結罪人, 漏泄朝議, 或陰引輸情, 爲後日地者, 亦多有之, 凡在公論, 痛憤極矣。 今觀忠淸道御史所捉石城縣監閔世良, 於高山
              金正郞處, 有贈遺之物云。 所謂金正郞, 卽罪人憲胤也。 雖不關之罪, 旣見竄謫, 則猶不可交通。 況憲胤, 事關宗社, 得罪朝廷。 其至今苟逭天誅, 尙多未快於國論。 世良本以傾邪無狀, 不畏國法, 交通兇孽, 暗示私恩, 以冀後日。 其情、其計, 莫此爲狡, 所關甚重。 請拿推治罪。 國家所重, 莫過於祀事。 當祭而不祭, 不當祭而祭之, 皆非其禮。 今聞齊陵行幸時, 遣官致祭于尹殷老之墓事, 有敎云。 致祭殷老, 於義、於禮, 皆甚不當。 若祭及於此, 則與所經陵寢相敵, 非徒未穩於一時之論, 恐有後世之議。 請命勿擧。 齊陵行幸時, 承政院, 令京畿各官支供云。 爲一政院, 而五六邑守令, 三四日程途, 一應鋪陳器皿, 支供雜物, 駄載、負戴, 相望於道, 其弊不貲。 非但此也, 政院使令及下吏等猥濫之弊, 雖在常時, 倍於他司。 況於郡邑支餉之際, 憑公責辦, 因緣作弊, 倍多。 且前者英陵行幸時, 不令各官支供。 請依前例, 以除民弊。 前年諸事已辦, 臨幸而未行, 其弊則如一, 不得已事外, 凡可除之弊, 不可不祛, 故敢啓。" 傳曰: "淸州官吏及閔世良、金憲胤、宋叔瑾、尹殷老墓致祭等事, 皆如啓。 李芝、林洙, 其所失, 果爲非矣。 然以一時之誤, 不可永棄, 敍用無妨, 不須改之。 政院支供之事, 令司饔院爲之, 則駄載轉輸之物, 皆京畿各官所納, 事體有異, 而各官守令輸來支供, 亦果有弊, 不知何如, 而可也。 政院問于支應使以啓。"
地名: 石城 (忠清道, 縣（監）)
年: 1561.0

○乙酉/傳曰: "觀此意, 予意亦然。 今下條件, 量其緩急, 次次擧行。"
                【備忘記曰:"一, 限捕賊間, 都城各門, 人定前閉之, 天明後開之, 而兵曹頻數摘奸, 闕到守門將五員等痛治。 一, 人定後天明前, 使人物不得通行事, 爲先掛榜, 令伍部, 知會各坊後施行。 一, 闕門開閉, 姑改常規, 無事之日, 平明後開之, 日入則閉之。 一, 都城各門守門將, 以勤幹才勇武臣擇差, 出入荒唐人, 常川檢察。 一, 四山石城踰越可疑處, 爲先伏兵伺察。 一, 都城各門, 別遣宣傳官, 持標信, 與守門將等共守, 出入荒唐人, 另加審察, 別定搜捕將于五部四道, 各率捕盜部將、軍官等, 多領軍士, 城內城外, 一時搜捕, 而久空幽深大小家舍, 爲先搜捕, 宰相、朝士、有識人家, 則嚴飭事知奴子, 使之荒唐人聞見, 捕告可也。"】
地名: 石城 (忠清道, 縣（監）)
年: 1591.0

○戊寅/司憲府啓: "義州牧使金汝岉, 金山郡守任禮臣, 尼山縣監金公輝, 皆以奴事鄭澈之人, 做出崔永慶爲吉三峯之說, 自相酬唱, 顯發於梁千會等之招。 請竝罷職不敍。 石城縣監梁子徵, 其子千會拿來之後, 托稱養獄, 官庫之物, 公然輸運。 請罷職。" 依啓。